KINNITATUD
								Kaitseväe juhataja 05.05.2025
								käskkirjaga nr 740

TUNNUSTAMISE kord kaitseväes

1.	Üldpõhimõtted

1.1.	Käesolev kord kehtestab rahalise preemia, hinnaliste kingituste, nimeliste külmrelvade, tulirelvade, rinnamärkide, teenetemärkide, teeneteristide, auhindade ja meenete andmise, soetamise ning arvestuse põhimõtted Kaitseväes. 

1.2.	Kõigis teistes puudutavates küsimustes, mida ei ole reguleeritud käesoleva korraga, lähtutakse kehtivatest seadustest, määrustest ja teistest reguleerivatest õigusaktidest.

1.3.	Teenistuja tunnustamine peab üldjuhul toimuma vahetult peale tegu või sündmust.

1.4.	teenistujat võib samaliigilise ergutusega tunnustada üks kord kalendriaastas.

1.5.	Teenistuja tunnustamise aluseks on põhjalik teenete kirjeldus, mis tuleb esitada Kaitseväe juhatajale või tema poolt volitatud ülemale, kasutades dokumendihaldussüsteemis vastavat taotluse vormi. Tunnustamise esildis tuleb esitada vähemalt 21 kalendripäeva enne tunnustuse kätteandmist (v.a külmrelvade ja tulirelvade puhul). Teenete kirjeldus tuleb kooskõlastada tunnustatava vahetu ülema/juhi, otsese ülema/juhi, personalijuhi, allohvitseride osas Kaitseväe ja üksuse veebli poolt.

1.6.	Tunnustus väljastatakse vastava tunnistusega, mis on vormistatud väljaandva struktuuriüksuse blanketile.

1.7.	Tunnustuse vormistab ja arvestust peab Kaitseressursside Amet, kes sisestab personali andmebaasi tunnustuse liigi, käskkirja kuupäeva ja väljaandja, tunnustamise põhjuse.

1.8.	Tunnustuse üleandmist koordineerib esildise esitaja koos struktuuriüksusega, kuhu tunnustatav kuulub.

1.9.	Tunnustamisel lähtutakse järgnevast hierarhiast: distsiplinaarkaristuse kustutamine, tänu, tänu koos meenega, hinnaline kingitus, teenetemärk, teeneterist, mõõk/vestu, tulirelv. Tunnustamise hierarhias võib esineda erisusi, mille kinnitab Kaitseväe juhataja või tema poolt volitatud ülem.

1.10.	Tunnustamise hierarhia on kirjeldatud käesoleva korra lisas 1.

1.11.	Kaitseväevälistele isikutele ja organisatsioonidele antakse tunnustusi lähtuvalt käesoleva korra punktidele.

2.	Rahaline preemia

2.1.	Rahalist preemiat võib maksta vastavalt Kaitseministri määruses sätestatud piirmäärale. 

3.	Hinnalised kingitused 

3.1.	Hinnalist kingitust võib anda teenistujale olulise panuse, laitmatu teenistuse, teenistusülesannete erakordselt hea täitmise eest.

3.2.	Hinnalise kingituse tegemise õigus on Kaitseväe juhatajal ja tema poolt eelarve vahendeid käsutama volitatud ülemal.

3.3.	Hinnalise kingituse klassid ning väljaandjad on kirjeldatud käesoleva korra lisas 2.

3.4.	Hinnalise kingitusena antakse esemeid, millele on võimalusel kantud Kaitseväe või kingitust andva struktuuriüksuse graveeritud pühendus.

3.5.	Hinnalised kingitused soetatakse lähtuvalt kehtivatest lepingutest või väikeostu raames vastavalt Kaitseväes kehtestatud korrale. Infot lepingute kohta saab strateegilise kommunikatsiooni ostujuhilt. Kingituste ostmiseks vajalikud eelarvelised vahendid planeerib iga struktuuriüksus enda strateegilise kommunikatsiooni kuluvaldkonda.  

4.	Nimeline külmrelv ja tulirelv

4.1.	Nimelist mõõka/vestut või tulirelva on õigus kinkida ohvitserile, kes on teeninud pataljoniülema ametikohal (õhuväes ja mereväes sellega võrdsustatud üksuse ülemana), kõrgeima ergutusena vähemalt 20 aastat kestnud silmapaistva teenistuse ja erakordsete teenete eest tegevteenistuses. 

4.2.	Nimelise mõõga/vestu või tulirelva kinkimise õigus on Kaitseväe juhatajal. 

4.3.	Nimelise mõõga/vestu või tulirelva kinkimiseks tuleb esitada esildis dokumendihaldussüsteemis vähemalt 45 kalendripäeva enne tunnustuse kätteandmist.

5.	Rinnamärgid, teenetemärgid, teeneteristid

5.1.	Rinnamärke, teenetemärke, teeneteriste võib anda kehtestatud kordade ja statuutide alusel. 

5.2.	Rinnamärgid, teenetemärgid, teeneteristid soetatakse riigihanke korras, riigihanke läbiviimise eest vastutab Riigi Kaitseinvesteeringute Keskus ja Kaitseressursside Amet. Eelarvelised vahendid planeeritakse Kaitseressursside Ameti eelarvest.

6.	Auhinnad

6.1.	Kaitseväesiseselt korraldatavate ürituste ja spordivõistluste auhindadena antakse emotsionaalset väärtust ja sündmust kajastavaid tarbimisväärtust mitteomavaid esemeid (karikad, medalid, diplomid, aukirjad), meeneid või premeeritakse võitjaid mõne muu asjakohase tootega (kringel, maiustused).

6.2.	Ürituste ja spordivõistluste auhinnad soetatakse väikeostudena, mille eest vastutab spordi ostujuhtimise valdkond. Suuremahuliste ostude eest vastutab Kaitseväe peastaabi strateegilise kommunikatsiooni osakond. Eelarvelised vahendid planeeritakse strateegilise kommunikatsiooni osakonna eelarvesse.

7.	Meened

7.1.	Meeneid võib anda kehtestatud korra alusel.

7.2.	Meened soetatakse riigihanke korras, riigihanke läbiviimise eest vastutab Kaitseväe peastaabi strateegilise kommunikatsiooni osakond. Eelarvelised vahendid planeeritakse strateegilise kommunikatsiooni osakonna kuluvaldkonda. 

7.3.	Üksused soetavad ja planeerivad meenete eelarvet ise.
 
8.	Missioonilt naasva teenistuja tunnustamine

8.1.	Teenistujate, kelle teened missioonil on tunnustamist väärt, tunnustamine lähtub järgmistest põhimõtetest:

8.1.1.	hinnaline kingitus (III klass);

8.1.2.	kõrgema tunnustuse eest teeneterist või teenetemärk. 

9.	Lahkuva teenistuja tunnustamine

9.1.	Teenistujate, kes lahkuvad teenistusest ja on tunnustamist väärt, tunnustamine lähtub järgmistest põhimõtetest: 

9.1.1.	struktuuriüksuse ülema tunnustus;

9.1.2.	ohvitseridel, allohvitseridel ja teenistujatel on õigus saada tunnustuseks Kaitseväe juhataja hinnaline kingitus (III klass) või Kaitseväe teeneterist või Kaitseväe teenetemärk; 
9.1.2.1.	Kaitseväe juhataja võib erandotsuse alusel tunnustada lahkuvat ohvitseri, allohvitseri ja teenistujat kuni klass I hinnalise kingitusega.
9.1.3.	ohvitseridel, kes on teeninud pataljoniülema ametikohal (õhuväes ja mereväes sellega võrdsustatud üksuse ülemana), kõrgeima ergutusena vähemalt 20 aastat kestnud silmapaistva teenistuse ja erakordsete teenete eest tegevteenistuses, on õigus saada tunnustuseks kas mõõk/vestu või tulirelv;

9.1.4.	allohvitseridel, kellel on vähemalt 20 aastat eeskujulikku teenistust, teeninud pataljoniveebli või samaväärsel ametikohal, on õigus saada tunnustuseks mõõk/vestu. Kõik kolm kriteeriumit peavad olema täidetud;

9.1.5.	allohvitseridel, kellel on vähemalt 25 aastat eeskujulikku teenistust, teeninud struktuuriüksuse veeblina või samaväärsel ametikohal, on õigus saada tunnustuseks tulirelv. Kõik kolm kriteeriumit peavad olema täidetud.
Lisa 1
Kaitseväe juhataja käskkirja „Tunnustamise kord Kaitseväes“ juurde

Struktuuriüksuse tunnustused	Kaitseväe juhataja tunnused	Kaitseministeri tunnustused	Presidendi tunnustused	

Kaitseväe juhataja tunnustus

Struktuuriüksuse teeneterist

Struktuuriüksuse teenetemärk

Hinnaline kingitus

Tänu koos meenega

Tänu

Distsiplinaarkaristuse kustutamine

	

Nimeline külm- ja tulirelv

Teeneterist

Medal pikaajalise teenistuse eest

Teenetemärk

Hinnaline kingitus

Tänu koos meenega

Tänu

Distsiplinaarkaristuse kustutamine

	
Rahvusvahelises sõjalises operatsioonis osalenu medal

Teeneteristid

Riiklikud teenetemärgid

Lisa 2
Kaitseväe juhataja käskkirja „Tunnustamise kord Kaitseväes“ juurde

			Hinnalise kingituse tegemise õigus	
Klass	Rahaline väärtus kuni	Panus	Kaitseväe juhataja	Kaitseväe struktuuriüksuste ülemad	Pataljoniülemad ja kõrgemad ülemad	
III	350 €	Oluline panus:
•	struktuuriüksuses; 
•	missioonil sõltumata ametikohast; 
•	edukate tulemuste eest spordivõistlustel; 
•	spordivõistluste korraldamisel;
•	ajateenistuses.	+	+	+	
II	650 €	Oluline panus, mis omab mõju Kaitseväe-üleselt.	+	+	-	
I	800 €	Oluline panus, mis omab mõju Kaitseväest väljapoole.	+	-	-